b'\n_START_ARTICLE_\nHipoksija\n_START_SECTION_\nGeneralizirana hipoksija\n_START_PARAGRAPH_\nSimptomi so odvisni od stopnje hipoksije in hitrosti nastopa._NEWLINE_Pri vi\xc5\xa1inski bolezni, pri kateri nastane generalizirana hipoksija postopoma, se pojavijo omoti\xc4\x8dnost, utrujenost, odrevenelost v okon\xc4\x8dinah, slabost ... Pri zelo hudi obliki hipoksije ali \xc4\x8de hipoksija nastopi nenadno, se pojavijo ataksija, zmedenost in dezorientiranost, halucinacije, spremembe v vedenju, hud glavobol, motnje zavesti, papiledem (edem papile vidnega \xc5\xbeivca), tahipneja (zadihanost), bledica, tahikardija in plju\xc4\x8dna hipertenzija. Pozni znaki hipoksije so cianoza (modrikavost), upo\xc4\x8dasnjen sr\xc4\x8dni ritem, plju\xc4\x8dno srce in zni\xc5\xbean krvni tlak. Sledi lahko smrt._NEWLINE_Modrikavost ko\xc5\xbee je posledica ve\xc4\x8dje koncentracije deoksihemoglobina v krvi (hemoglobina brez vezanega kisika). Oksihemoglobin (z vezanim kisikom) daje \xc5\xbeivo rde\xc4\x8do barvo, dezoksihemoglobin pa je temnorde\xc4\x8d in ob pogledu na ko\xc5\xbeo, v kateri so \xc5\xbeile s hipoksi\xc4\x8dno arterijsko krvjo, se odbije zato ve\xc4\x8d svetlobe modre barve. \xc4\x8ce pa kisik na hemoglobinu nadomesti ogljikov monoksid, je ko\xc5\xbea \xc4\x8de\xc5\xa1njevo rde\xc4\x8de barve, ne modrikasta.\n_START_SECTION_\nLokalna hipoksija\n_START_PARAGRAPH_\nDel telesa, ki ni dobro prekrvljen in pride zato v njem do hipoksije, je hladen na otip in bledega videza. Pri hudi hipoksiji se lahko pojavi modrivost ko\xc5\xbee prizadetega pretela, pri skrajnih oblikah hipoksije pa lahko tkivo postane celo gangrenozno._NEWLINE_V prizadetem predelu ali okoli njega je lahko prisotna bole\xc4\x8dina.'